ความท้าทายของ เกาะสมุย ในตอนนี้
4 ม.ค. 2564

ความท้าทายของ เกาะสมุย ในตอนนี้ /โดย ลงทุนแมน
การระบาดของโควิด 19 ที่เริ่มรุนแรงขึ้น ได้สร้างความท้าทาย และความเสียหายทางเศรษฐกิจอย่างมากให้กับภาคการท่องเที่ยวของไทย
โดยเฉพาะสถานที่ที่มีชื่อเสียง และเป็นที่นิยมของทั้งคนไทยและคนต่างชาติ
ซึ่งหนึ่งในนั้นก็คือ “เกาะสมุย”
ช่วงที่ผ่านมา เกาะสมุยเจอความท้าทายหนักแค่ไหน?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เกาะสมุย เป็นเกาะที่ตั้งอยู่ในทะเลอ่าวไทย ในพื้นที่จังหวัดสุราษฎร์ธานี
เกาะแห่งนี้มีพื้นที่ 228.7 ตารางกิโลเมตร ซึ่งเป็นเกาะที่ใหญ่เป็นอันดับ 2 ของประเทศไทย เป็นรองเพียงแค่ เกาะภูเก็ต
ด้วยสภาพแวดล้อมทางธรรมชาติที่สวยงาม น้ำทะเลใส หาดทรายสีขาว รวมไปถึงแหล่งปะการังที่อุดมสมบูรณ์ จึงทำให้ เกาะสมุย ได้รับการขนานนามว่า “สวรรค์กลางอ่าวไทย”
พอเป็นเช่นนี้ เกาะสมุย จึงไม่เพียงแต่เป็นที่รู้จักกันเฉพาะชาวไทยเท่านั้น 
ความโด่งดังของที่นี่ยังเป็นที่รู้จักในบรรดานักท่องเที่ยวชาวต่างชาติอีกด้วย
ลองมาดู สถิติจำนวนนักท่องเที่ยวที่เดินทางมาเกาะสมุย ตั้งแต่ปี 2555-2561
ปี 2555 จำนวนนักท่องเที่ยว 1.1 ล้านคน
ปี 2561 จำนวนนักท่องเที่ยว 2.5 ล้านคน
จำนวนนักท่องเที่ยวเพิ่มขึ้นมากกว่าเท่าตัวในระยะเวลา 6 ปี โดยในปีล่าสุดนั้น สัดส่วนของนักท่องเที่ยวทั้งหมดแบ่งเป็น 
- นักท่องเที่ยวต่างชาติ 84%
- นักท่องเที่ยวชาวไทย 16%
การเติบโตของจำนวนนักท่องเที่ยวในช่วงหลายปีก่อนหน้านี้ นำมาซึ่งการลงทุนก่อสร้างทั้งรีสอร์ต โรงแรม และที่พักเพิ่มขึ้นตามไปด้วย
ในปี 2555 เกาะสมุยมีจำนวนโรงแรมอยู่ประมาณ 500 แห่ง 
แต่ ณ เดือนกันยายน ปี 2563 จำนวนโรงแรมบนเกาะสมุย เพิ่มขึ้นเป็น 634 แห่ง
และยังไม่รวมถึงการเพิ่มขึ้นของที่พักอื่นๆ ที่ไม่ใช่โรงแรม
จำนวนที่พักที่เพิ่มขึ้น นำมาซึ่งการแข่งขันที่สูงขึ้นในธุรกิจที่พัก 
โดยเฉพาะในส่วนของโรงแรม
นอกจากนั้น ในช่วง 2 ปีที่ผ่านมา สงครามการค้าระหว่างสหรัฐอเมริกาและจีน, ความไม่แน่นอนในการถอนตัวออกจากสหภาพยุโรปของสหราชอาณาจักร (Brexit), การขาดหายไปของนักท่องเที่ยวจีน รวมทั้งการแข็งค่าของเงินบาท เป็นสิ่งที่ทำให้การท่องเที่ยวบนเกาะสมุยได้รับความท้าทายพอสมควร
ดังนั้นอัตราการเข้าพักได้ชะลอตัวลงมาก่อนที่จะเกิดการแพร่ระบาดของโควิด 19 เสียอีก
ปี 2561 อัตราการเข้าพักของโรงแรมเฉลี่ย 80%
ปี 2562 อัตราการเข้าพักของโรงแรมเฉลี่ย 65%
การแพร่ระบาดของโควิด 19 ที่เกิดขึ้นในประเทศไทยนับแต่ต้นปี 2563 ยิ่งส่งผลกระทบต่อการท่องเที่ยวบนเกาะสมุยอย่างหนัก
เนื่องจากประเทศไทยได้ทำการปิดประเทศมาช่วงเดือนเมษายน ซึ่งทำให้ชาวต่างชาติไม่สามารถเดินทางเข้ามาท่องเที่ยวในไทยได้ตามปกติ
การขาดหายไปของนักท่องเที่ยวต่างชาตินับตั้งแต่ไตรมาสที่ 2 ที่ผ่านมา ทำให้อัตราการเข้าพักโดยเฉลี่ยของโรงแรมบนเกาะสมุยในช่วง 9 เดือนแรกของปีนี้ ลดลงอย่างหนัก จนเหลือเพียง 20% เท่านั้น
ขณะที่จำนวนนักท่องเที่ยวทั้งชาวไทยและชาวต่างชาติ ที่เดินทางมาพัก ณ โรงแรมบนเกาะสมุยในช่วง 9 เดือนแรกที่ผ่านมา มีเพียง 315,000 คน เท่านั้น
จำนวนนักท่องเที่ยวที่ลดลง ทำให้ธุรกิจโรงแรมบนเกาะสมุยได้รับผลกระทบอย่างหนัก จนทำให้หลายแห่งต้องลดจำนวนพนักงานลง ลดราคาห้องพักเพื่อดึงดูดให้นักท่องเที่ยวกลับเข้ามาเที่ยว
และแน่นอนว่าไม่เพียงแต่ธุรกิจโรงแรมและที่พักเท่านั้น
ธุรกิจอื่น เช่น ธุรกิจร้านอาหาร, ร้านขายของฝาก, ร้านสปา, รถเช่า และอีกหลายธุรกิจที่เคยมีรายได้จากนักท่องเที่ยวโดยเฉพาะชาวต่างชาติ ก็ได้รับผลกระทบไม่แพ้กัน
ซึ่งก็ต้องยอมรับว่า เกาะสมุย ก็กำลังเป็นอีกพื้นที่ ที่กำลังเจอความท้าทายอย่างหนักจากวิกฤติรอบนี้
ลงทุนแมน ก็หวังว่า วิกฤติรอบนี้จะผ่านไปได้โดยเร็ว
และขอเป็นกำลังใจให้ผู้ประกอบการ รวมถึงทุกคน ที่ได้รับผลกระทบอยู่ในตอนนี้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - ลงทุนแมน
Twitter - 
Instagram - 
Line - 
YouTube - 
References:
-
-
-แบบฟอร์ม 56-1 ปี 2562, กองทุนรวมสิทธิการเช่าอสังหาริมทรัพย์สนามบินสมุย
-